Úradný vestník L 106 , 30/04/1993 S. 0011 - 0013

Fínske špeciálne vydanie: Kapitola 3 Zväzok 49 S. 0137

Švédske špeciálne vydanie: Kapitola 3 Zväzok 49 S. 0137



Rozhodnutie Komisie z 30. marca 1993, ktorým sa povoľuje prijatie ďalších prísnejších opatrení proti určitým chorobám okrem tých, ktoré sú stanovené v prílohách I a II k smernici Rady 66/403/EHS, pokiaľ ide o uvádzanie sadiva zemiakov na trh na celom území alebo časti územia určitých členských štátov (93/231/EHS) KOMISIA EURÓPSKYCH SPOLOČENSTIEV, so zreteľom na Zmluvu o založení Európskeho hospodárskeho spoločenstva, so zreteľom na smernicu Rady 66/403/EHS zo 14. júna 1966 o uvádzaní sadiva zemiakov na trh [1], naposledy zmenenú a doplnenú smernicou Rady 93/3/EHS [2], najmä na jej článok 13 ods. 2, so zreteľom na požiadavky Nemecka, Írska a Spojeného kráľovstva, keďže smernica 66/403/EHS ustanovila povolené odchýlky pre určité škodlivé organizmy; keďže uvedená smernica stále povoľuje členským štátom stanoviť pre sadivo zemiakov z ich domácej produkcie prísnejšie podmienky; keďže Írsko si želá využívať ustanovenia uvedenej smernice, pokiaľ ide o určité organizmy, ktoré sa javia ako obzvlášť škodlivé pre porasty zemiakov v uvedených regiónoch, na celom svojom území a Nemecko a Spojené kráľovstvo si želajú využívať ich na určitých častiach svojho územia; keďže na základe predchádzajúcich skúseností sa môže predpokladať, že uvádzanie na trh kategórií sadiva zemiakov, ktoré nespĺňajú prísnejšie opatrenia proti určitým škodlivým organizmom, ako sú ustanovené v prílohách I a II k uvedenej smernici, sa javí ako obzvlášť nebezpečné pre porasty zemiakov na celom území Írska a určitých častiach územia Nemecka a Spojeného kráľovstva; keďže Komisia smernicou 93/17/EHS [3] určila stupne spoločenstva pre základné sadivo zemiakov spolu s podmienkami a označením, ktoré sú uplatniteľné na takéto stupne; keďže sadivo zemiakov patriace do takýchto stupňov by sa malo považovať za vhodné na uvádzanie na trh na území členských štátov, ktoré majú byť oprávnené na použitie prísnejších opatrení podľa článku 13 ods. 2 uvedenej smernice 66/403/EHS; keďže z porovnania opatrení prijatých v Írsku pre celé jeho územie a v Nemecku a v Spojenom kráľovstve pre určité časti ich územia, pokiaľ ide o ich domácu produkciu sadiva zemiakov a stupňov EHS základného sadiva zemiakov spoločenstva, sa môže predpokladať, že: - "stupeň 1 EHS" spĺňa prísnejšie podmienky, - "stupeň 2 EHS" zodpovedá domácej produkcii určenej pre sadivo zemiakov a - "stupeň 3 EHS" zodpovedá domácej produkcii určenej pre produkciu zemiakov; keďže Írsko by pre celé svoje územie a Nemecko a Spojené kráľovstvo pre určité časti svojho územia mali byť preto oprávnené na obmedzenie uvádzania sadiva zemiakov na trh len na základné stupne zemiakov spoločenstva ustanovené smernicou 93/17/EHS; keďže takéto oprávnenie je v súlade s povinnosťami členských štátov podľa všeobecných rastlinolekárskych pravidiel ustanovených smernicou Rady 77/93/EHS [4], naposledy zmenenou a doplnenou smernicou Komisie 92/103/EHS [5]; keďže opatrenia stanovené v tomto rozhodnutí sú v súlade so stanoviskom Stáleho výboru pre osivá a množiteľský materiál v poľnohospodárstve, záhradníctve a lesníctve, PRIJALA TOTO ROZHODNUTIE: Článok 1 Členské štáty uvedené v stĺpci 1 prílohy sa týmto oprávňujú obmedziť, pokiaľ ide o uvádzanie sadiva zemiakov na trh v regiónoch uvedených pri ich názvoch v stĺpci 2 prílohy k tomuto rozhodnutiu, uvádzanie sadiva zemiakov na trh na základné sadivo zemiakov týchto stupňov spoločenstva určených smernicou Komisie 93/17/EHS: a) pre produkciu sadiva zemiakov na "stupeň 1 EHS" alebo "stupeň 2 EHS"; b) pre produkciu zemiakov na "stupeň 1 EHS", "stupeň 2 EHS" alebo "stupeň 3 EHS". Článok 2 Dotknuté členské štáty zriadia trvalý systém pravidelných prieskumov navrhnutý na zabezpečenie úplnej zhody s podmienkami pre oprávnenie a pripravia správy; Komisia monitoruje tento systém. Článok 3 Oprávnenie podľa článku 1 sa odoberie, ak sa preukáže, že jeho podmienky už nie sú splnené. Článok 4 Toto rozhodnutie sa bude uplatňovať od dátumu stanoveného pre vykonávanie smernice Rady 91/683/EHS [6]. Článok 5 Toto rozhodnutie je adresované členským štátom. V Bruseli 30. marca 1993 Za Komisiu René Steichen člen Komisie [1] Ú. v. ES 125, 11.7.1966, s. 2320/66. [2] Ú. v. ES L 54, 5.3.1993, s. 21. [3] Ú. v. ES L 106, 30.4.1993, s. 7. [4] Ú. v. ES L 26, 31.1.1977, s. 20. [5] Ú. v. ES L 363, 11.12.1992, s. 1. [6] Ú. v. ES L 376, 31.12.1991, s. 29. -------------------------------------------------- PRÍLOHA 1 | 2 | Členský štát | Región | Nemecko | Bundesland Mecklenburg-Vorpommern | —Grimmen:Wendisch Baggendorf, Gransebieth, Deyelsdorf, Grammendorf, Rackow, Grimmen-Land (westlich der Bahnstrecke), Splietsdorf | —Greifswald:Züssow, Gribow, Ranzin, Karlsburg, Lühmannsdorf, Wrangelsburg, Lüssow, Ortsteil Owstin der Stadt Gützkow | —Stralsund:Tribees, Hugoldsdorf, Drechow, Gremersdorf, Siemersdorf | —Rostock:Sanitz, Groß Lüsewitz, Kavelstorf, Dummerstorf, Rappelin, Niekrenz, Ortsteil Prangendorf der Gemeinde Cammin, Gubkow, Grammow, Thelkow, Nustrow, Ortsteil Vilz der Gemeinde Selpin, Kowalz | —Ribnitz-Damgarten:Böhlendorf, Langsdorf, Breesen, Ortsteil Schlemmin der Gemeinde Semlow | —Bad Doberan:Kröpelin, Bastorf, Ortsteil Vorder Bollhagen der Stadt Bad Doberan, Wittenbeck, Steffenshagen, Kühlungsborn, Reddelich, Jennewitz | —Güstrow:Sabel, Hohen Sprenz, Weitendorf, Kuhs, Lüssow, Sarmstorf, Güstrow, Mistorf, Groß Schiesow | —Lübz:Karow | —Anklam:Klein Bünzow, Schmatzin, Krien, Krusenfelde, Iven, Neuendorf B, Medow, Nerdin, Ortsteil Görke der Gemeinde Postlow, Neetzow, Steinmocker, Liepen, Stolpe, Pelsin | —Demmin:Hohenbrünzow, Hohenmocker, Daberkow, Völschow, Plötz, Kartlow, Kruckow, Schmarsow, Alt Tellin, Tutow, Bentzin, Jarmen, Kletzin, Quitzerow, Wüstenfelde, Lindenhof, Beggerow, Verchen, Schönfeld, Ortsteil Lindenfelde der Stadt Demmin | —Altentreptow:Bartow, Breest, Grapsow, Grischow, Werden, Siedenbollentin, Breesen, Wildberg, Pinnow, Groß Teetzleben, Tützpatz, Altenhangen, Wolde, Reinberg | —Schwerin:Ruthenbeck, Ortsteil Hof Barnin der Gemeinde Barnin, Prestin der Gemeinde Bülow, Demen, Wessin | Írsko | Celé územie | Spojené kráľovstvo | —Cumbria, Northumberland (Anglicko) | —Severné Írsko | —Škótsko | --------------------------------------------------